**АЙМГИЙН ИТХ-ЫН ТЭРГҮҮЛЭГЧИД, АЖЛЫН АЛБАНААС**

**2022 ОНЫ 6-Р САРД ХИЙЖ ГҮЙЦЭТГЭСЭН АЖЛЫН ТАЙЛАН**

2022.06.24. Зуунмод.

Аймгийн ИТХ, Ажлын албанаас 6 дугаар сард дараах ажлуудыг хийж гүйцэтгэлээ.

**I. Аймгийн ИТХ болон Зөвлөлийн хүрээнд:**

Аймгийн ИТХ-ын 10 дугаар хуралдаан 2022 оны 06-р сарын 24-ний өдөр, Хурлын Зөвлөлийн 3-р хуралдаан 6-р сарын 15, ээлжит бус 1-р хуралдаан 06-р сарын 21-ний өдөр тус тус хуралдлаа.

**Аймгийн ИТХ-ын X хуралдаанаар:-**

1.“Аймгийн хэмжээнд 2022 онд ахуйн зориулалтаар агнах барих агнуурын амьтдын тоо хуваарь батлах тухай” аймгийн Засаг даргын мэдээлэл, тус асуудалд Хурлын Газрын харилцаа, байгаль орчин, хөдөөгийн хөгжлийн хорооноос хийсэн дүгнэлтийг хэлэлцээд аймгийн нутаг дэвсгэрээс 2022 онд ахуйн зориулалтаар агнах агнуурын амьтдын тоо хуваарийг батлав. Тогтоолыг хэрэгжүүлэх талаар аймгийн Засаг даргад дараах чиглэлийг өгөв. Үүнд:

- Байгаль орчин, аялал жуулчлалын Сайдын 2022 оны “Aхуйн зориулалтаар агнах, барих хуваарь батлах тухай” А/89 тоот тушаалаар хуваарилагдсаны дагуу тусгай болон ахуйн зориулалтаар амьтан агнах, барих агнуурын амьтдын тоо хуваарийг холбогдох сумдад хүргүүлэн хэрэгжилтэд нь хяналт тавьж ажиллах,

- Аймгийн нутаг дэвсгэрээс ан агнах, барих ажлыг холбогдох хууль тогтоомжийн дагуу зохион байгуулалттайгаар нутгийн захиргааны байгууллага тухайн сумын иргэдийн хяналтад хэрэгжүүлэх,

- Засгийн газрын 2017 оны 339 дүгээр тогтоолоор батлагдсан агнуурын амьтны олзворын жишиг үнэ, төлбөр хураамжийг мөрдөж, ан амьтны нөөц ашигласны төлбөрийн орлогын 50-иас доошгүй хувийг тухайн агнуурын бүс нутгийн менежментийн төлөвлөгөөг хэрэгжүүлэхэд зарцуулах, энэ ажилд агнуурын бүс нутгийн менежмент хариуцагч иргэн, хуулийн этгээдийн оролцоог хангах,

- Хууль бус ан агнуурт тавих хяналт, шалгалтыг эрчимжүүлэн, илэрсэн зөрчлийг таслан зогсоож, уг зөрчлийн талаар мэдээллийн сан бүрдүүлэн, нийтэд мэдээлэх, буруутай этгээдэд холбогдох хууль, тогтоомжийн дагуу хариуцлага тооцож, учруулсан хохирлыг нөхөн төлүүлэх, шаардлагатай тохиолдолд хууль хяналтын байгууллагаар шийдвэрлүүлэх.

2. Аймгийн 2021 оны төсвийн гүйцэтгэлийн тухай мэдээлэл, түүнд Төв аймаг дахь Төрийн аудитын газраас хийсэн гүйцэтгэлийн болон санхүүгийн тайлангийн аудитын дүн, Хурлын Төсөв санхүү, эдийн засгийн хөгжлийн хорооноос хийсэн дүгнэлтийг хэлэлцээд аймгийн 2021 оны төсвийн орлогын гүйцэтгэлийг110,790.7 сая төгрөгөөр, зарлагын гүйцэтгэлийг 96,225.5 сая төгрөгөөр тус тус батлав.

Төсвийн 2021 оны орлого зарлагын гүйцэтгэлд Төв аймаг дахь Төрийн аудитын байгууллага, Хурлын Төсөв санхүү, эдийн засгийн хөгжлийн хорооноос хийсэн дүгнэлт, зөвлөмжийг хэрэгжүүлэн зөрчил гаргасан албан тушаалтанд хариуцлага тооцож ажиллахыг аймгийн Засаг даргад даалгалаа.

3. Аймгийн 2022 оны төсвийн тодотгол батлах тухай мэдээлэл, тус асуудалд Хурлын Төсөв санхүү, эдийн засгийн хөгжлийн хорооноос хийсэн дүгнэлтийг хэлэлцээдаймгийн 2022 оны төсвийн санхүүжүүлэх эх үүсвэрийг 45,102,622.0 мянган төгрөг буюу аймгийн татварын болон татварын бус орлого 6,770,140.0 мянган төгрөг, аймгийн төсөвт Улсын төсвөөс олгох санхүүгийн дэмжлэг 9,202,626.5 мянган төгрөг, аймгийн төсөвт орон нутгийн хөгжлийн нэгдсэн сангаас олгох орлогын шилжүүлэг 12,524,291.4 мянган төгрөг, аймаг төсвийн урьд оны үлдэгдэл 6,324,664.2 мянган төгрөг, аймгийн төсвийн тухайн жилийн төсвийн байгууллагын өөрийн орлого 11,000.0 мянган төгрөг, аймгийн Орон нутгийн хөгжлийн сангийн шилжих үлдэгдэл 540,718.7 мянган төгрөг, сумын төсвөөс аймгийн төсөвт төвлөрүүлэх орлогын дүн 7,759,874.9 мянган төгрөг, сумын төсөвт үлдэх төсвийн орлого, зарлагын зөрүү 1,969,306.3 мянган төгрөгөөр тус тус батлав.

Аймгийн 2022 оны төсвийн тодотголын “Аймгийн төсвийн хөрөнгө оруулалтаар 2022 оны төсвийн жилд хэрэгжүүлэх барилга байгууламж, төсөл, арга хэмжээний жагсаалт”-ыг 1 дүгээр, “Аймгийн Орон нутгийн хөгжлийн сангийн хөрөнгө оруулалтаар 2022 оны төсвийн жилд хэрэгжүүлэх төсөл, арга хэмжээний жагсаалт”-ыг 2 дугаар, аймгийн Орон нутгийн хөгжлийн сангийн шилжих үлдэгдлийн хөрөнгө оруулалтаар 2022 оны төсвийн жилд хэрэгжүүлэх төсөл, арга хэмжээний жагсаалт”-ыг 3 дугаар, аймгийн Байгаль орчныг хамгаалах нөхөн сэргээх арга хэмжээний төлөвлөгөөг 4 дүгээр хавсралтаар, аймгийн төсвийн ерөнхийлөн зөхирагч нарын хэрэгжүүлэх хөтөлбөр, хүрэх үр дүнгийн талаарх чанарын болон тоон хэмжээний үзүүлэлтийн өөрчлөлтийг 5 дугаар хавсралтаар, аймгийн мал хамгаалах сангийн орлого, зарлагын хэмжээг 1,500,000.0 мян төгрөгөөр тус тус баталлаа.

Тус тогтоол батлагдсантай холбогдууланаймгийн иргэдийн Төлөөлөгчдийн Хурлын 7 дугаар хуралдааны 03 дугаар тогтоолын 1, 3, 4, 5, 7, 8 дахь заалт, тогтоолын 2, 4, 6 дугаар хавсралтыг хүчингүйд тооцов.

4.Тариалангийн бүс нутаг тогтоох талаар санал уламжлах тухай мэдээлэл, түүнд Хурлын Газрын харилцаа, байгаль орчин, хөдөөгийн хөгжлийн хорооноос хийсэн дүгнэлт, Хүнс хөдөө аж ахуй хөнгөн үйлдвэрийн сайдын 2022 оны 01/1861 тоот албан бигээр ирүүлсэн “Санал хүргүүлэх тухай” албан бичиг, сумдын ИТХ-аас ирүүлсэн санал хүсэлтүүдийг хэлэлцээд тус асуудлын боловсруулалтын түвшинг сайжруулж аймгийн иргэдийн төлөөлөгчдийн Хуралд дахин өргөн мэдүүлэхээр буцаав.

5.Аймгийн ИТХ-ын Тэргүүлэгчдийн 2018 оны “Журамд нэмэлт өөрчлөлт оруулах” 06 дугаар тогтоолыг хүчингүй болгох талаар аймгийн Засаг даргын мэдээлэл, тус асуудалд Хурлын Нутгийн удирдлага, цахим хөгжлийн хорооноос хийсэн дүгнэлтийг хэлэлцээд шинэчлэн батлагдсан Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуульд нийцүүлэн аймгийн иргэдийн Төлөөлөгчдийн Хурлын Тэргүүлэгчдийн 2018 оны 06 дугаар тогтоолоор баталсан “Хөдөлмөрч манлай ахмад шалгаруулж, шагнах журам”-ыг хүчингүй болсонд тооцож, шагналын журамд дүн шинжилгээ хийн, холбогдох хууль, тогтоомжид нийцүүлэн баталж, хэрэгжүүлж ажиллахыг аймгийн Засаг даргад даалгав.

6. Олон нийтийн цагдаагийн ажилтны тоо тогтоох тухай аймгийн Засаг даргын мэдээлэл, тус асуудалд Хурлын Нутгийн удирдлага, цахим хөгжлийн хорооноос хийсэн дүгнэлтийг хэлэлцээд аймгийн хэмжээнд гэмт хэрэг, зөрчлөөс урьдчилан сэргийлэх, нийтийн хэв журмыг хамгаалах, замын хөдөлгөөний аюулгүй байдлыг хамгаалах чиглэлээр 2022 онд ажиллах Олон нийтийн цагдаагийн ажилтны тоог 14 байхаар тогтоолоо.

Олон нийтийн цагдаагийн ажилтныг мэргэжил арга зүйн удирдлагаар хангаж, нэгдсэн сургалтад хамруулан сургаж, дадлагажуулахыг аймгийн Цагдаагийн газарт үүрэг болгов.

Сумдын гэмт хэргээс урьдчилан сэргийлэх ажлыг зохицуулах салбар зөвлөл, сумдын цагдаагийн хэсгийн төлөөлөгч, олон нийтийн цагдаагийн ажилтны уялдаа холбоог хангаж, хамтран ажиллахыг сумдын иргэдийн Төлөөлөгчдийн Хурлын дарга нарт зөвлөлөө.

Олон нийтийн цагдаагийн ажилтны урамшуулал, үйл ажиллагааны зардал төсвийг судлан, зохих журмын дагуу шийдвэрлэх, ажлын үр дүнг тооцон хяналт тавьж ажиллахыг аймгийн Засаг даргад даалгав.

Аймгийн ИТХ-ын ээлжит 10 дугаар хуралдаанаар 6 асуудал хэлэлцэж 5 тогтоол баталлаа.

**Аймгийн ИТХ-ын Зөвлөлийн III хуралдаанаар:-**

Аймгийн ИТХ-ын Зөвлөлийн 3-р хуралдаан 2022 оны 6-р сарын 15-ны өдөр хуралдлаа. Тус Хуралдаанаар:-

1.Аймгийн 2021 оны төсвийн гүйцэтгэлийг батлах тухай

2.Аймгийн 2022 оны төсвийн тодотгол батлах тухай

3.Аймгийн “Хөдөлмөрч манлай ахмад шалгаруулж шагнах журам”-ыг хүчингүй болгох тухай

4. Аймгийн ИТХ-ын шагналын журмыг шинэчлэн батлах тухай

5.Аймгийн ИТХ-ын 10 дугаар Хуралдааны тов тогтоож, хэлэлцэх асуудал батлах тухай зэрэг асуудлуудыг хэлэлцлээ.

Аймгийн ИТХ-ын 10 дугаар хуралдааныг 2022 оны 6-р сарын 23-ний өдөр хуралдуулахаар тов тогтоож, тус Хуралдаанаар 6 хэлэлцэхээр шийдвэрлэв.

Үүнээс аймгийн ИТХ-ын шагналын журмыг шинэчлэн батлах тухай асуудлыг хойшлуулав.

Мөн аймгийн ИТХ-ын 10-р Хуралдаанаар хэлэлцэх аймгийн 2021 оны төсвийн гүйцэтгэлийг батлах тухай, аймгийн 2022 оны төсвийн тодотгол батлах тухай 2 асуудлыг Хурлын Төсөв санхүү, эдийн засгийн хөгжлийн хороонд, аймгийн “Хөдөлмөрч манлай ахмад шалгаруулж шагнах журам”-ыг хүчингүй болгох тухай асуудлыг Хурлын Нутгийн удирдлага, цахим хөгжлийн хороонд тус тус шилжүүллээ.

**Аймгийн ИТХ-ын Зөвлөлийн ээлжит бус-I хуралдаанаар:-**

Аймгийн ИТХ-ын Зөвлөлийн ээлжит бус-I хуралдаан 2022 оны 06-р сарын 21-ний өдөр хуралдан Хуралдааны товыг 2022 оны 06-р сарын 24-ний өдөр хуралдуулахаар тогтож, аймгийн Засаг даргаас өргөн мэдүүлсэн олон нийтийн ажилтны тоо тогтоох тухай, “Аймгийн хэмжээнд 2022 онд ахуйн зориулалтаар агнах барих агнуурын амьтдын тоо хуваарь батлах тухай”, “Олон нийтийн цагдаагийн ажилтны тоо тогтоох тухай”, Тариалангийн бүс нутаг тогтоох талаар санал уламжлах тухай асуудлуудыг аймгийн ИТХ-ын 10 дугаар хуралдаанаар хэлэлцүүлэхээр шийдвэрлэв.

1.“Аймгийн хэмжээнд 2022 онд ахуйн зориулалтаар агнах барих агнуурын амьтдын тоо хуваарь батлах тухай”, Тариалангийн бүс нутаг тогтоох талаар санал уламжлах тухай асуудлуудыг хэлэлцээд Хурлын Газрын харилцаа, байгаль орчин, хөдөөгийн хөгжлийн хороонд шилжүүлэв.

2.Олон нийтийн цагдаагийн ажилтны тоо тогтоох тухай асуудлыг хэлэлцээд хурлын Нутгийн удирдлага, цахим хөгжлийн хороонд шилжүүлэв.

**II. Нийтийг хамарсан үйл ажиллагааны хүрээнд:**

Монгол Улсын Ерөнхийлөгчийн санаачилсан “Тэрбум мод” болон “Хүнсний хангамж, аюулгүй байдал” үндэсний хөдөлгөөн, Монгол Улсын Засгийн газрын “Шинэ сэргэлтийн бодлого” –ыг хэрэгжүүлэх, Төв аймагт өрнөх “Шинэ Зуунмод хот”, “Эдийн засгийн чөлөөт бүс”, “Богд хаан төмөр зам” зэрэг их бүтээн байгуулалтыг сурталчлан таниулах, Хөдөө аж ахуй, үйлдвэрлэлийн стратеги төлөвлөлт, Зуунмод үйлдвэр технологийн паркийн хүрээнд хэрэгжих хөгжлийн төслүүд болон аймаг байгуулагдсаны түүхт 100 жилийн ойн бүтээн байгуулалтын ажилд төр, хувийн хэвшил, гадаад, дотоодын хөрөнгө оруулагчдын оролцоог хангах, санал санаачилгыг өрнүүлэх хүрээнд “Шинэ сэргэлт-Хөгжлийн түүчээ -Төв аймаг-2022” эдийн засгийн чуулганыг 2022 оны 06-р сарын 10-ны зохион байгууллаа. Эдийн засгийн чуулганы хүрээнд:

1. “Хөшигийн хөндийн олон улсын шинэ нисэх онгоцны буудал орчмын хот байгуулалтын асуудлууд, Зуунмод хотын хөгжлийн цаашдын чиг хандлага”,

2. “Хөдөө аж ахуй, үйлдвэрлэлийн стратеги төлөвлөлт, Үйлдвэр технологийн парк, түүний хүрээнд хэрэгжих төслүүд”

3. “Төв аймаг байгуулагдсаны түүхт 100 жилийн ой” гэсэн үндсэн 3 салбар хуралдаан боллоо.

Чуулганы зорилго нь “Шинэ сэргэлтийн бодлого”-ыг аймаг, орон нутагтаа цаг алдалгүй үр дүнтэй хэрэгжүүлэх, аймгийнхаа хөгжлийн хязгаарлагч хүчин зүйлийг тодорхойлох, төсвийн үрэлгэн биш, үржүүлэх бодлогыг хэрэгжүүлэх, эдийн засгийг сууриар нь тэлэх бөгөөд чуулганы үр дүнд Төв аймгийн хөгжлийн шинэ гарцыг нээж, боломжуудыг баялаг болгох ажлыг төр, хувийн хэвшлийн идэвхтэй оролцоо, хамтын хүчин чармайлтаар хэрэгжүүлснээр ойрын 10 жилийн хугацаанд Эдийн засгийн өсөлт болон нэг хүнд ногдох орлогоороо бүс нутагтаа тэргүүлэх, өгөөжийг нь орон нутаг, иргэд нь хүртсэн аймаг болох явдал юм.

Хүний эрхийн Үндэсний Комиссын гишүүн Х.Мөнхзулаар ахлуулсан ажлын хэсэг Төв аймагт ажиллаж аймаг, сумдын ИТХ-ын дарга, Засаг дарга болон хэлтэс агентлагуудын удирдлагуудад “Жендэр ба хүний эрх” сэдэвт сургалт 2022.06.21-нээс 06.22-ны өдрүүдэд зохион байгуулагдлаа.

Тус сургалт нь мэргэшсэн төрийн албыг бий болгоход дэмжлэг үзүүлэх, төрийн байгууллагад жендэрийн тэгш байдлыг хангахад төрийн албан хаагчдын хүлээх үүрэг хариуцлагыг тайлбарлан таниулах, төрийн байгууллагын удирдах албан тушаалтнуудад шинээр баталсан хууль хэрэглээ ба жендэр, хүний эрхийн мэдлэг, чадавхийг нэмэгдүүлэх зорилготой. Мөн Хүний эрхийн Үндэсний Комиссын гишүүн нь аймгийн Цагдаагийн газрын харъяа хүүхэд, гэр бүлийн хүчирхийлэлд өртсөн хохирогчдыг хамгаалах "Түр хамгаалах байр”-ны үйл ажиллагаатай танилцаж, үйлчлүүлж буй иргэдтэй уулзаж, санал хүсэлтийг сонсож хууль эрх зүйн зөвлөгөө мэдээлэл өглөө.

Энэ үеэр Хүний эрхийн Үндэсний Комиссын ажлын хэсэг хөдөлмөрлөх эрхийн хүрээнд аймгийн Татварын хэлтэс, Ус цаг уур орчны шинжилгээний төвийн үйл ажиллагаатай танилцаж, Комиссын гишүүний зөвлөмжийн хэрэгжилт болон хүүхдийн эрхийн хууль зүйн хороонд хяналт, шалгалт хийлээ.

**III. Аймгийн ИТХ-ын Ажлын албаны хүрээнд:**

Энэ 6 дугаар сард аймгийн ИТХ-ын дарга, Ажлын албанд хандсан 15 албан бичиг ирснийг бүртгэн, хариу хүргүүлэх шаардлагатай 2 албан бичгийн хариуг хугацаанд нь хүргүүлсэн байна. Аймгийн ИТХ-ын дарга, Ажлын албанд хандан иргэдээс ирсэн өргөдөл гомдол бүртгэгдээгүй.

Аймгийн ИТХ-ын дарга, Хурлын Ажлын албанаас УИХ-ын гишүүд, Ерөнхийлөгчийн тамгын газар, салбарын яамдад болон холбогдох албан байгууллагад 25 албан бичгийг гарган хүргүүлж ажиллалаа.

Төв аймгийн Бурхан шашны төвийн тэргүүн лам нарын зөвлөлийн хурал аймгийн төвд зохион байгуулах хүсэлт ирүүлсний дагуу аймгийн ИТХ-ын ажлын алба бэлтгэл зохион байгуулалтыг хангав.

Энэ сард Монгол Улсын Ерөнхийлөгчийн 2022 оны 05-р сарын 18-ны өдрийн 86-р зарлигаар олон хүүхэд төрүүлж, өсгөн хүмүүжүүлсэн Төв аймгийн 369 “Алдарт эх” 1,2 дугаар зэргийн одонгоор шагнагдсаныг гардуулах ёслолын үйл ажиллагааг аймгийн ИТХ-ын ажлын алба Монгол туургатан театрт зохион байгууллаа.

“Алдарт эх”-ийн одон гардуулах ёслол, хүндэтгэлийн арга хэмжээнд УИХ-ын гишүүн Н.Энхболд, Ж.Батжаргал, Ц.Туваан, Монгол улсын Ерөнхийлөгчийн ахлах зөвлөх С.Лүндэг, Ерөнхийлөгчийн Хот хөдөөгийн хөгжлийн бодлогын зөвлөх О.Буяннэмэх, аймгийн Засаг дарга Д.Мөнхбаатар, ИТХ-ын Нарийн бичгийн дарга Ч.Жавзанпагма, аймгийн удирдлагууд, 27 сумаас хүрэлцэн ирсэн ээжүүд болон ар гэрийнхэн оролцлоо. Энэ жилийн хувьд аймгийн 27 сумын хэмжээнд “Алдарт эх”-ийн I одонгоор 43, II одонгоор 326 ээж шагнагдсан бөгөөд Төв аймгийн хэмжээнд нийт “Алдарт эх”-ийн одонтой 9361 ээж байна.

Нутгийн өөрөө удирдах ёсны байгууллага үүсэж хөгжсөний 30 жилийн ойг тэмдэглэн өнгөрүүлэх арга хэмжээний хүрээнд Төв аймгийн харьяат Улс, аймгийн алдар цолтой бөхийн “МАНЛАЙН БАЯСГАЛАН” барилдаан 2022 оны 06 дугаар сарын 11-ний өдөр аймгийн Спортын ордонд аймгийн ИТХурал, ЗДТГазар, БТСГазар, Төв аймгийн үндэсний бөхийн холбоо, Дүнжингарав бөхийн дэвжээ хамтран зохион байгууллаа.

Тус бөхийн барилдаанд МУ-ын Харцага Ө.Даваабаатар, МУ-ын начин Г.Ганжад, Д.Хүдэрбулга тэргүүтэй Улс аймгийн алдар цолтой хүчит 32 бөх барилдсанаас Өндөрширээт сумын харьяат ШШГГазар, “Хүч спорт хороо”-ны тамирчин МУ-ын начин Д.Хүдэрбулга түрүүлж, Бүрэн сумын харьяат аймгийн Начин Л.Энхтүвшин үзүүрлэж, Сүмбэр сумын харьяат Зэвсэгт хүчний 311-р анги, “Алдар спорт хороо”-ны тамирчин Монгол улсын начин Г.Ганжад, Эрдэнэсант сумын харьяат “Алдар спорт хороо”-ны тамирчин аймгийн Арслан И.Мандах нар шөвгөрлөө. Мөн тус барилдааны үеэр сумдын удирдлагууд сумаасаа төрөн гарсан Улс, аймгийн цолтой бөхчүүддээ хүндэтгэл үзүүллээ.

Монгол Улсын Үндсэн хуульд нэмэлт, өөрчлөлт оруулах эсэх талаар ард иргэдийн дунд хэлэлцүүлэг хийж, оролцоог хангах зорилгоор УИХ-ын гишүүн Н.Энхболд, аймгийн ИТХ-ын дарга Ц.Жамбалсүрэн нар орон нутаг ажиллаж, УИХ, ЗГ-аас хэрэгжүүлж буй бодлого, хөтөлбөр Төв аймагт хийгдэж буй хөрөнгө оруулалт, бүтээн байгуулалтын ажлын талаар мэдээлэл өгч, хүний эрхийн талаарх Үндсэн хуулийн хамгаалалтыг бэхжүүлэх, Ард түмнийг төлөөлөх парламентын хариуцлагыг нэмэгдүүлэх, Хот хөдөөгийн хөгжлийг дэмжих, нутгийн удирдлагын тогтолцоог сайжруулах, Монгол Улсын төрийн сүлдийг шинэчлэх асуудлаар ард иргэдээс санал асуулга авч ажиллалаа. Мөн сумын газар тариалангийн явц, цаг үеийн ажлуудтай танилцаж иргэдтэй уулзаж санал бодлыг нь сонсов.

**Цагаатгах ажлыг удирдан зохион байгуулах аймгийн салбар комиссын ажлын хүрээнд:-**

Аймгийн ИТХ-ын Ажлын алба, Төв аймгийн Цагаатгах ажлыг удирдан зохион байгуулах салбар комиссоос 6-р сард хийж гүйцэтгэсэн ажлын тайлан мэдээг Цагаатгах ажлыг удирдан зохион байгуулах улсын комисст хүргүүлж ажиллалаа.

Монгол Улсын Ерөнхийлөгчийн санаачилсан “Тэрбум мод” үндэсний хөдөлгөөний хүрээнд хэлмэгдэгчдийн дурсгалд зориулан мод тарих аян өрнүүлж, 27 сумын ИТХ-д аймгийн ИТХ-ын даргын 2022 оны 5 дугаар сарын 6-ны өдрийн 116, 5 дугаар сарын 17-ны 127 дугаар албан бичгээр зөвлөмж, чиглэл хүргүүлэв. Энэ хүрээнд Баянчандмань, Өндөрширээт, Аргалант, Баян-Өнжүүл, Батсүмбэр, Угтаалцайдам, Дэлгэрхаан, Алтанбулаг сумд хэлмэгдэгчдийн дурсгалд зориулсан төгөлтэй болж нийт 755 ширхэг мод тариад байна. Мөн аймгийн Цагаатгах ажлыг удирдан зохион байгуулах салбар комисс, иргэдийн төлөөлөгчдийн Хурлын Ажлын албанаас Зуунмод сумын Засаг даргад хэлмэгдэгчдийн дурсгалд зориулсан төгөл байгуулах хүсэлт хүргүүлсний дагуу Зуунмод гол дагуу цэцэрлэгт хүрээлэнд газрыг шийдвэрлэлээ. Тус төгөлд аймгийн ИТХ-ын Ажлын албанаас дурсгалын пайз босгон, 2 хэлмэгдэгчдийн ар гэртэй хамтран мод тарих ажлыг эхлүүлсэн бөгөөд 3 гэр бүлээс мод тарих хүсэлт ирүүлээд байна.

27 сумдын орон нутгийг судлах музейд хэлмэгдэгчдийн дурсгалд зориулсан хүндэтгэлийн булан нээх талаар сумдын ИТХ-ын дарга нарт чиглэл хүргүүлэв. Мөн Цагаатгах ажлыг удирдан зохион байгуулах улсын комиссоос бэлтгэсэн Ч.Нэргүй “Өвөөг минь улс төрийн хилс хэрэгт хэлмэгдүүлж, аавыг минь цэргийн албанаас халж, бүх хөрөнгийг нь хурааж байсан гэдэг”, Н.Бямба “Хаалгаа тайл эсэргүүний үлдэгдлүүд гээд орилдог байсан”, С.Бөхбат “Бага байхад улс төрийн хилс хэрэгт хэлмэгдсэн 2 өвөөгийнхөө тухай ярьдаггүй байсан”, Д.Дамбадагва “Хэлмэгдсэн хүмүүс улс орныхоо хөгжилд оролцож чадаагүй, хувийн жамт амьдралаа ч эдэлж чадаагүй”, Ч.Бадамгарав “Хэлмэгдүүлэлтийн тухай аав минь ярихдаа хамаг бие нь чичирч, нулимс нь бөмбөрдөг байсан”, Г.Туяа “Дотоод яамны хашаанд 6 эмэгтэй хоригдож байсан гэдэг. Миний ээж цаазлуулах ял авсанаа ч мэдээгүй”, З.Өнөржаргал “Миний аав 1938 онд 20 гаруйхан насандаа хэлмэгдэж, 10 жилийн ял авч байсан юм билээ”, Ж.Тэнгэрмаа “Хэлмэгдүүлэлтийн толбо бидэнд ч тусаж байсан”, Д.Оюунбаатар “Улс төрийн хилс хэрэгт хэлмэгдсэн хүний хүүхэд гээд биднийг их шахдаг байсан”, С.Нацагдорж “Энэ муухай хэлмэгдүүлэлтийн хар шуурга дахин битгий хойч үе залуучуудын минь дунд бүү үүсээсэй гэж боддог”, Д.Долгормаа “Манай ээж 36 насандаа баригдаж, 1 настай охин нь цор ганцаар үлдсэн”, Д.Цэрэндарьзав “Эргээд бодоход хэлмэгдүүлэлт гэж айхтар юм байжээ” зэрэг ярилцлага болон контентийг орон нутгийн Төв телевиз, аймгийн ИТХ-ын цахим хуудас болон пейж хуудсаар олон нийтэд түгээгээд байна.

**Аймгийн Гэмт хэргээс урьдчилан сэргийлэх ажлыг зохицуулах салбар зөвлөлийн ажлын хүрээнд:**

Цагдаагийн Ерөнхий газраас зам тээврийн гэмт хэрэг, ослоос урьдчилан сэргийлэх зорилгоор "Аажуу явбал аяндаа хүрнэ дээ" нэгдсэн арга хэмжээг орон даяар эхлүүлэв. Энэхүү арга хэмжээнд аймгийн Гэмт хэргээс урьдчилан сэргийлэх ажлыг зохицуулах салбар зөвлөл, Төв аймгийн төрийн болон төрийн бус байгууллага, хувийн хэвшлийн байгууллагууд нэгдэж, нээлтийн арга хэмжээ зохион байгууллаа.

2022 оны эхний 6 сарын байдлаар Төв аймгийн нутаг дэвсгэрт Зам тээврийн осол гэмтэл 234 бүртгэгдсэнээс 27 хүн энэ хорвоог үүрд орхиж, 94 хүн гэмтэл авсан тоон мэдээлэл байна. Зам тээврийн осол зөрчлөөс урьдчилан сэргийлэх, цаашид энэ тоог бууруулахад аймаг, орон нутгаас бүхий л талаар дэмжин ажилладаг бөгөөд өнөөдрийн арга хэмжээний үеэр Төв аймаг дахь Цагдаагийн газарт хамгаалалтын түмбэ, согтуурал хэмжигч багаж, энгэрийн камер зэрэг 6.6 сая төгрөгийн тоног төхөөрөмжийг хүлээлгэн өглөө. Мөн аймгийн Засаг даргын захирамжаар “Архигүй үлгэрлэе” 6 сарын аяныг аймгийн хэмжээнд зохион байгуулж байна.

МЭДЭЭ БЭЛТГЭСЭН:

АЖЛЫН АЛБАНЫ ЗБИОНХХ-ИЙН

ДАРГЫН ҮҮРЭГ ГҮЙЦЭТГЭГЧ Д.ОЮУНСАЙХАН

ХЯНАСАН:

АЙМГИЙН ИТХ-ЫН

НАРИЙН БИЧГИЙН ДАРГА Ч.ЖАВЗАНПАГМА